Asukas lähetti kehittämisehdotuksia Sysmän kunnalle - "Älä jauha paskaa", kuului vastaus

Sysmän kunnan edustaja kommentoi suorasukaiseen tyyliin asukkaan lähettämiä kehittämisehdotuksia. Katja Luoma

Vili Uuskallio

Sysmän kunta etsii ideoita kunnan elinvoimaisuuden kehittämiseksi. Kunnan suhtautuminen asukkaiden esittämiin ideoihin saattaa kuitenkin olla tylyä.

Tämän koki sysmäläinen kauppatieteiden maisteri ja web-koodaaja Jani Aalto, joka kertoo lähettämässään viestissä lähettäneensä rakentavaa kritiikkiä sisältävän ehdotuksen sähköpostilla kunnanjohtaja Marketta Kitkiöjoelle.

Aalto kertoo käyttäneensä huomattavan määrän aikaa ehdotusten tekemiseen. Hän pitää ehdotuksiaan asiallisina ja huolellisina.

- Ehdotukseni koskivat pääasiassa Sysmän matkailun kehittämistä, työttömien työllistämistä sekä infran ja asuntokannan kehittämistä, Aalto kirjoittaa viestissään.

Aalto sai palauteviestin Sysmän kunnanvirastossa tilaajana työskentelevältä Jukka Nurmiselta. Hänen vastauksensa Aallon ehdotuksiin oli lyhyt ja ytimekäs:

“Moi,

Älä jauha paskaa, persaukisia suhareita on nähty jo tarpeeksi.

Jukka”

"Esitys aivan yliammuttu"

Nurminen istuu SDP:n valtuutettuna Sysmän kunnanvaltuustossa. Hän myöntää lähettäneensä edellä mainitun viestin Aallolle.

- Aallon esitys huonekalutehtaan perustamisesta kuntouttavan työtoiminnan oheen on aivan yliammuttu. Hän perusteli, että kaikkien työttömien kustannusten saaminen pois kunnan harteilta olisi idean takana.

Tyrmäsit idean varsin suorasukaiseen tyyliin?

- Joo, minulla on pitkä historia näissä asioissa. Kun tuollainen viesti pamahti viikonloppuun, alkoi hieman hermostuttaa, että eiköhän tällaiset tarinat voisi jättää väliin.

Oliko Aallon viestissä jotain epäasiallista? Millainen se oli sävyltään?

- Nimenomaan semmoinen, että hän ei halua omaa rahaansa käyttää hankkeeseen vaan maksajina ovat muut. En keksi muita maksajia kuin kunta, ja tämä ei kunnan toimialaan kuulu tällainen homma.

Näin jälkikäteen arvioiden, olisiko asian voinut ilmaista vähän diplomaattisemmin?

- Ainahan tietysti voi olla diplomaattisempi.

Aalto aikoo muuttaa pois Sysmästä suuttuneena kunnalta saamaansa vastaukseen. Haluatko tätä kommentoida?

- En edusta kuntaa, vaan olen toiminut yksittäisenä valtuutettuna asiassa. Sehän on vapaa valinta muuttaa Suomessa.

Olet myös kunnan viranhaltija?

- En viranhaltija vaan määräaikainen työsopimussuhteessa oleva työntekijä.

Tittelisi on tilaaja. Mitä kaikkea työsi pitää sisällään?

- Sosiaali- ja terveydenhuollon palveluiden tilaamisen ja siihen liittyvät yhteistyöneuvottelut ja asiat.

Aalto lähetti ehdotuksensa kunnanjohtajalle. Mitä kautta viesti päätyi sinulle niin, että halusit asiaa kommentoida?

- Meille asiantuntijoille, sosiaalijohtajalle ja minulle, asia käännettiin sellaisilla terveisillä, että kommentoikaa suoraan lähettäjälle.

"Eliitti Sysmä"

Aalto luonnehtii kunnan edustajan reaktiota "paskaksi".

- Veronmaksajien palkkalistoilla olevalta virkamieheltä odottaisi analyyttisempaa ja asiallisempaa vastausta.

- Hämmentävää tämä on, koska en ollut omia rahojani mihinkään elinvoimaisuus projekteihin tyrkyttämässä, vaan päinvastoin kannattamassa kunnan varojen järkevämpää käyttöä matkailun edistämiseksi ja työttömien työllistämiseksi nimenomaan oikeisiin töihin, Aalto kirjoittaa.

Aalto kertoo palanneensa Suomeen kymmenen Kiinassa vietetyn vuoden jälkeen.

- Tarkoitus oli ainakin hetki nauttia maaseudun rauhasta ilman saasteita ja muita aivopieruja. Totuus kuitenkin on että Sysmässä me kaikki kyläläiset emme olekaan tasa-arvoisesti osa “Yhtä Sysmää”, vaan todellisuudessa me olemme osa “Paskaa Sysmää”. Meidän yläpuolellamme on “Eliitti Sysmä”.

Kunnanjohtaja pahoillaan

Kunnanjohtaja Marketta Kitkiöjoki on tilanteesta pahoillaan.

- Tottakai tämä on hirveän ikävä juttu. Meidän tehtävämme olisi aina ottaa kaikki ideat vastaan ja vähintäänkin niihin kärsivällisesti vastata.

Kitkiöjoen mukaan Nurminen ei tullut ammatillisesti ajatelleeksi, miten kunnan työntekijän on vastattava.

- Kuntalainen pitäisi ottaa todesta. Joskus ideat voivat olla aarteitakin. Ei tarkoituksemme ole tietenkään tällä tavalla saada kuntalaista pahastumaan.

Vieläkö Aaltoa yritetään lepytellä?

- Täytyy katsoa, onko mitään tehtävissä. Tottakai kuntalaiset tekevät omia ratkaisuitaan, ja joskus ne voivat olla sellaisiakin, että kun yön yli nukkuu, tilanne voi olla toisennäköinen. Tietysti toivomme, että jokainen Sysmässä asuva voisi kokea olonsa hyväksi ja itsensä arvokkaaksi.

Kuuntele Jukka Nurmisen haastattelu Radio Voimassa